Jörn Donner hiljattain kuolleesta tyttärestään HS:ssa: ”Hän kuoli omaa syytään - en käynyt edes hautajaisissa”

03.02.2018 klo 17:33

Donner ei halunnut olla missään tekemisissä kahden lapsensa kanssa, ”sillä he olivat vahinkoja”

Kulttuurivaikuttaja Jörn Donner, 84, pui perhesuhteitaan Helsingin Sanomien Kuukausiliitteessä. MATTI MATIKAINEN Kulttuuripersoona ja poliitikko Jörn Donner kertoo Helsingin Sanomien Kuukausiliitteen haastattelussa väleistään kuuteen lapseensa neljästä eri suhteesta. Donner sanoo pitäneensä huolta vain kahdesta nuorimmasta lapsestaan, jotka ovat hänen nykyisestä avioliitostaan. Erottuaan ensimmäisestä vaimostaan hän katkaisi välit avioliitosta syntyneisiin lapsiin. - En halunnut olla tekemisissä myöskään kahden muun lapseni kanssa, sillä he olivat vahinkoja, Donner sanoo HS:n haastattelussa, viitaten myös yhteiseen tyttäreensä kunnallispoliitikkonakin tunnetun Meri Vennamon kanssa. Tästä suhteesta syntyneen tyttären uutisoitiin kuolleen viime marraskuussa, 36-vuotiaana. - Tyttärestä tuli alkoholisti. Vähän aikaa sitten hän kuoli omaa syytään. Se oli valitettava tapaus, mutta en käynyt edes hautajaisissa, Donner sanoo HS:n artikkelissa. Meri Vennamo kertoi Iltalehdelle marraskuussa tyttärensä kuolleen äkillisen sisäisen verenvuodon seurauksena. Perhe ehti sairaalaan hyvästelemään hänet. Kaipaamaan jäivät kaksi alaikäistä lasta. - Lähtö oli kaunis ja tuskaton. Lapset ja minä olimme pitämässä kädestä, Meri Vennamo kertoi tuolloin IL:lle. Menehtynyt tytär oli myös Suomen Maaseudun Puolueen perustajan Veikko Vennamon lapsenlapsi. SMP:n hajoamisen jälkeen sen seuraajaksi perustettiin perussuomalainen puolue.